撫州對事後送外生宋垓歸饒州覲侍呈上姊夫
作者：戴叔倫
朝代：唐

paragraphs: 淮汴初喪亂，蔣山烽火起。
與君隨親族，奔迸辭故里。
京口附商客，海門正狂風。
憂心不敢住，夜發驚浪中。
雲開方見日，潮盡爐峯出。
石壁轉棠陰，鄱陽寄茅室。
淹留三十年，分種越人田。
骨肉無半在，鄉園猶未旋。
爾家習文藝，旁究天人際。
父子自相傳，優游聊卒歲。
學成不求達，道勝那厭貧。
時入閭巷醉，好是羲皇人。
頃因物役牽，偶逐簪組輩。
謗書喧朝市，撫己慙淺昧。
世業大小禮，近通顏謝詩。
念渠還領會，非敢獨爲師。